《次韵王照邻去秋送行并呈滕彦真》
宋代·赵蕃

风人伐木歌，咏写求友声。
亦有脊令赋，月迈而日征。
平时朝夕居，一旦离合情。
何以著此情，赋诗兼轴盈。
怪来担肩重，忘去破橐轻。
时时一披展，绝胜五色盲。
今日复何日，霜檐晓争明。
青天尽开露，如见心目诚。
鄙夫独何为，似觉幽忧撄。
缅怀平生游，多留定王城。
晨出湘雾湿，夕归湘浪平。
王滕唱酬诗，我亦滥一名。
别之今几何，秋枯复春荣。
素书渺不来，叹我无鱼烹。
要赓旧贻诗，饾饤仍经营。
定知他年见，不复刮目惊。
檐前坐久如，四体醺欲酲。
梦作扁舟去，湘西寻旧盟。
曾微白首哀，但作青眼横。
山鸟何自鸣，欠伸巾尚倾。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。